# Pablo Hasél

Pau Rivadulla i Duró (Lleida, 9 d'agost de 1988), més conegut pel nom artístic de Pablo Hasél, és un raper i poeta català. Començà utilitzant únicament el nom de Hasél a les seves primeres maquetes tot i que després va estendre el nom artístic a Pablo Hasél. Des del 16 de febrer de 2021 resta tancat a la presó de Ponent complint condemna per delictes d'enaltiment del terrorisme, calúmnies i injúries contra la Corona i calúmnies i injúries contra les institucions de l'Estat. En total, Hasél acumula quatre condemnes que sumen 6 anys i mig de presó i, conseqüentment, el primer músic de l'Estat espanyol que compleix condemna per les lletres de les seves cançons.
El setembre de 2021 la plataforma No callarem va presentar una campanya per denunciar la vulneració dels drets humans a l'Estat espanyol a través del documentari Art. 490, un film per la llibertat que és previst que s'estreni la primavera del 2022. El film se centra en els casos d'Elgio, Valtònyc i Pablo Hasél, que comparteixen la seva història des de «la inhabilitació, l'exili i la presó».
Hasél és considerat o bé un pres de consciència o bé una víctima d'empresonament injust contra la llibertat d'expressió per part de diverses organitzacions pels drets humans com ara Amnistia Internacional, Human Rights Watch, Fair Trials i per altres institucions culturals i polítiques d'àmbit mundial com el PEN Club Internacional o l'espai comunicatiu de la IV Internacional.

## Biografia

És fill de l'expresident de la Unió Esportiva Lleida, Ignacio Rivadulla. Debutà l'any 2006 a l'escena underground de la música rap amb la maqueta Esto no es el paraíso, i l'any següent varen sortir a la llum dos nous treballs: Miedo y asco en Ilerda i, uns mesos més tard, Trastorno tripolar.

### Primers processos judicials

Pablo Hasél fou detingut al domicili familiar el 4 d'octubre de 2011 per la policia espanyola sota l'acusació d'apologia del terrorisme en les lletres de les seves cançons i, posteriorment traslladat a l'Audiència Nacional d'Espanya. L'endemà, després d'haver declarat, va ser posat en llibertat amb càrrecs. Un cop coneguda la seva detenció, un grup de solidaritat amb Pablo Hasél va sortir al carrer reclamant la llibertat immediata de l'artista lleidatà. El manifest a favor de l'encausat promogut pel grup de rap At Versaris va ser signat per grups com Obrint Pas, Orxata Sound System, KOP i Komando Noguera, entre d'altres.
El 10 de març de 2014 fou jutjat per la sala tercera de la secció penal de l'Audiència Nacional, dirigida pel magistrat Alfonso Guevara, sumari en què la fiscalia sol·licitava una pena de dos anys de presó i l'advocat de la defensa l'absolució del cantant. Tres setmanes després, l'1 d'abril, es feu pública la sentència de dos anys de presó per enaltiment del terrorisme per les cançons «Libertad presos políticos» i «Muerte a los Borbones». Recorreguda la sentència en segona i última instància, el 12 de març de 2015, el Tribunal Suprem ratificà la sentència dictaminada argüint que les lletres de les seves cançons impliquen «discurs de l'odi i sobrepassen el límit del dret a la llibertat d'opinió i de creació artística». L'ingrés no es va fer efectiu perquè l'acusat no tenia antecedents.
El 5 de desembre de 2014 es va saber que el paer en cap de Lleida, Àngel Ros, posà en mans dels seus advocats les amenaces de mort que li proferia a la cançó «Menti-Ros», si bé és cert que fonts properes desmentiren que s'hagués presentat denúncia als jutjats. No obstant això, el 12 de desembre el jutge, en atenció a l'escrit que li va fer arribar la Fiscalia de Lleida, va ordenar la retirada de la gravació per «contingut injuriós». En resposta a la denúncia, Hasél publicà un altre vídeo en el qual qualificava l'alcalde de «corrupte, cacic i miserable», i li desitjava que patís un infart. El Jutjat d'Instrucció número 3 de Lleida fou l'encarregat de portar el cas i prengué, entre altres mesures cautelars, la decisió de tancar el seu perfil de Facebook.
El 2 de juny del 2016 va agredir un periodista de TV3 al despatx del rector de la Universitat de Lleida durant una tancada de protesta del professorat i l'alumnat contra la privatització i mercantilització de l'ensenyament. Per aquests fets, el juny del 2020 fou condemnat a sis mesos de presó i a una indemnització de 12.150 euros a la víctima. El jutge va considerar provat que Hasél va empènyer, insultar i ruixar amb líquid de neteja el periodista.

### Detenció i ingrés a presó

L'1 de febrer de 2018, fou —de nou— jutjat a l'Audiència Nacional, que demanà dos anys i nou mesos de presó i una multa de 40.500 euros per delictes d'apologia del terrorisme i de calúmnies i injúries a la Corona i institucions de l'estat— per una cançó i 62 missatges de Twitter, escrits entre 2014 i 2016. Durant el judici, el raper català sostingué la seva postura argumentant que el que ell fa és limitar-se a exposar uns «fets objectius» que considera «injustos» i defensar els «drets democràtics» de la ciutadania. També afirmà que «sempre som els antifeixistes els que acabem jutjats i condemnats, i l'error, per als que em volen condemnar, és que jo no sigui un feixista que desitgi bombes a catalans, homosexuals o immigrants, perquè si fos així, no estaria aquí assegut, com no ho estan aquelles persones que sí que tenen total llibertat d'expressió». La seva defensa s'agafà en l'argumentació que tant les piulades com les cançons del raper es troben emparades dins de la llibertat d'expressió i que no podien condemnar-lo, afegint també que els missatges de Hasél no són un invent fet per ell sinó que són producte d'una realitat sociològica existent sobre certes figures públiques. Finalment el judici quedà vist per a sentència i el condemnaren a vuit mesos de presó. Posteriorment declarà que desestimava l'opció de l'exili i entraria a presó perquè considerava que era una via més útil en la lluita contra el règim espanyol, a la vegada que denunciava la hipocresia d'aquells rapers que silenciaven injustícies i eren còmplices de la brutalitat policial.
El 28 d'abril de 2019 fou detingut per la Guàrdia Civil en un control de trànsit d'accés a Benicarló quan assistia a un esdeveniment per l'excarceració del pres dels GRAPO Paco Cela.
El 14 d'agost de 2020 anuncià per Twitter que l'Audiència Nacional espanyola li donava un termini de 5 dies per fer efectiu el pagament de més de 20.000 euros de sanció o s'allargaria la pena de presó que pesa sobre ell atès les darreres condemnes dictaminades contra ell per injúries a la Corona i que estava pendent de rebre un ordre d'ingrés a presó.
El gener de 2021 l'Audiència Nacional va decretar el seu ingrés a presó, condemnat a nou mesos i un dia per enaltiment del terrorisme i reincidència, pena que es sumà a les anteriors. Es convocaren mobilitzacions de suport arreu en suport a Hasél el qual va deixar clar que no pensava demanar cap indult: «no tinc perquè penedir-me absolutament de res». El 15 de febrer, un cop acabat el termini de deu dies perquè ingressés voluntàriament a la presó, el raper català es va tancar a l'edifici del rectorat de la Universitat de Lleida amb una vintena de persones més per fer resistència noviolenta contra la detenció. El 16 de febrer a les 8.30 del matí fou detingut després que l'operatiu policial de la BRIMO dels Mossos d'Esquadra forcés a retirar tots els activistes que n'impedien la detenció.
El 3 de març de 2021, el diputat de la CUP al congrés espanyol, Albert Botran, publicà a Twitter la primera fotografia de Hasél a la presó de Ponent acompanyada del text: «Una bona estona amb en Pablo Hasél a la presó de Lleida. Content de totes les mobilitzacions, especialment que estiguin connectant el seu empresonament amb el malestar i les lluites socials, contra el Règim del 78. Continuar als carrers, fins a alliberar-lo!».

### Més processos judicials

El febrer de 2021, l'Audiència de Lleida va confirmar la condemna de 2 anys i mig de presó a Pablo Hasel, imposada el 5 de març de 2020 pel jutjat penal 3 de Lleida, per haver amenaçat el testimoni d'un judici per una presumpta agressió d'un guàrdia urbà a un menor, en què l'agent va ser absolt. En concret, a Hasél se'l va condemnar a 1 any i 9 mesos de presó per un delicte d'obstrucció a la justícia i 9 mesos per amenaces.
El desembre de 2021, el jutjat penal número 9 de Sevilla va absoldre Hasél dels delictes d'odi, injúries i coacció per uns piulets en què desitjava que s'estavellés l'avió de l'equip de futbol del Real Betis Balompié perquè hi viatjava el jugador ucraïnès Roman Zozúlia, a qui el raper titllava de neonazi. En la sentència, la jutge va considerar que els comentaris del raper estan emparats en el dret a la llibertat d'expressió i tampoc no hi va veure els elements necessaris per atribuir-li un delicte de coaccions.

## Manifestacions contra la detenció de Pablo Hasél

El 16 de febrer de 2021, després que Hasél fos detingut, es convocaren mobilitzacions en més d'una setantena de pobles i ciutats dels Països Catalans contra l'empresonament que acabaren amb diversos enfrontaments amb el dispositiu policial d'antiavalots. A Lleida, ciutat natal del cantant, es manifestaren des de les 19 h, més de 2.000 persones —1.400 segons la policia local— sota el lema «Pablo Hasél, amnistia total» que encapçalava la marxa. A Barcelona es convocà la concentració a la plaça de Lesseps. A la ciutat de Tarragona, gairebé 1.000 persones es concentraren a la Rambla Nova.
El 15 de maig de 2021, tingué lloc una manifestació a la plaça de Víctor Siurana, davant el rectorat de la Universitat de Lleida, amb motiu dels tres mesos de l'empresonament del raper a la presó de Ponent i amb el lema «3 mesos sense Pablo Hasél, 82 anys sense democràcia». Diverses entitats, entre les quals l'Assemblea Nacional Catalana (ANC) i Òmnium Cultural, hi assistiren per solidaritat antirepressiva amb Hasél. La manifestació recorregué els carrers de Lleida fins a la presó. La mobilització tingué mig miler assistents, amb petards i música del raper a través d'uns altaveus. A més de crits reclamant la llibertat de Hasél, es cridaren proclames com «Violència és no arribar a final de mes». Entre els assistents hi havia el vicepresident d'Òmnium, Marcel Mauri, la presidenta de l'ANC, Elisenda Paluzie, i el diputat de la Candidatura d'Unitat Popular (CUP) Xavier Pellicer.

## Estil musical

L'MC Pablo Hasél destaca per la contínua i prolífica activitat a l'hora d'enregistrar temes que l'han portat a disposar de més de 50 maquetes, entre treballs principals i recopilacions de senzills, inèdits, a capelles i poemes. Segons les seves pròpies paraules «jo gravo ràpid i no em passo el dia retocant-me». Ha distribuït tots els seus treballs de manera gratuïta per internet en llocs webs dedicats al hip-hop com Hip Hop Directo o HHgroups.
Les seves cançons versen especialment sobre tres temàtiques: crítica social i rap anticapitalista, temes sentimentals i personals, i temes en els que se'n riu de tot amb sarcasme, segons les seves declaracions. El seu controvertit estil ha estat motiu de censura en més d'una ocasió. A Lleida, per les Festes de Maig de 2014, la Paeria va secundar la proposta del Partit Popular i la plataforma xenòfoba Lleida Identitària per a prohibir el seu concert, fet que va suposar la crítica d'algunes entitats com la CUP de la ciutat.

## Discografia
### En solitari

* Esto no es el paraíso (demo) (2005)
* Miedo y asco en Ilerda – reeditat amb el títol Ilerda rima con mierda (2007)
* Trastorno tripolar (2007)
* Desde el abismo se goza de las mejores vistas (2006-2008)
* No me joda doctor (2007)
* En ningún lugar pero aquí (amb Zyon Revol "Frankie Brown") (2008)
* Descuartizando resacas (2009)
* Quemando la vida (amb Kaktan)(2009)
* Cuando el tiempo no nos tocaba las ilusiones (2006-2009)
* Se lo vomite al viento mientras ella se drogaba con otro (2010)
* Inéditas por culpa de Aileen Wuornos (2007-2010)
* Banquete de larvas (demo) (2010)
* El Che disparaba (2011)
* Siempre perdidos 1 (2008-2010)
* Siempre perdidos 2 (2008-2011)
* Solos en medio del misterio infinito - Poemes (2011)
* Polvo y ceniza (2011)
* Un café con Gudrun Ensslin (2011)
* El infierno sería verlos más allá (2010-2011)
* Crucificado en tu clítoris (2011)
* Las resakas: Besos cortados con coca (2011)
* Canciones supervivientes al registro policial (2012)
* La tortura placentera de la luna: algunas canciones inéditas (2012)
* Escribiendo con Ulrike Meinhof (2012)
* Empezar de bajo 0: Algunos poemas grabados (2012)
* La noche que supe que hay laberintos sin salida (2012)
* Poemas de presos políticos comunistas (2012)
* Los gusanos nunca volarán (inéditas) (2012)
* Sigue desnudándose la dictadura del capital (2013)
* Por mera superviviencia (inéditas) (2013)
* Por mera superviviencia II (inéditas) (2013)
* Por mera superviviencia III (inéditas) (2013)
* Un gin tonic con Andreas Baader (2013)
* Tarde o temprano Venceremos (2014)
* Mientras me asesina el tiempo (inéditas) (2014)
* Por escapar de la oscuridad (inéditas) (2014)
* Cafeína e imaginación (inéditas) (2015)
* Burlando al dolor (2015)
* Boicot Activo (2015)
* Hasta el fin de mis días (2015)
* Resistir hasta vencer (2016)
* Esto ya ni desahoga (inéditas) (2016)
* Fuerte fragilidad (2017)
* Perdidos en el infinito (con Nyto Rukeli) (2017)
* El interrogatorio del atardecer (2018)
* La voz no puede encerrarse (2018)
* Ha llovido mucho (2019)
* Semillas de libertad (2019)
* Haciéndome la autopsia (2020)
* La inmolación de las entrañas (2020)
* Ni Felipe VI (2021)

### Amb Cíniko com a Prozaks

* Recital de ideales/No me joda doctor (2008)
* A orillas del Segre (2014)

### Amb Marc Hijo de Sam

* La muerte nos obligó a vivir (2012)
* Las resakas: Besos cortados con coca (2011)

## Referències

* ↑ Ricou, Javier «Pablo Hasél, un agitador de familia bien». La Vanguardia, 22-02-2021 [Consulta: 21 març 2023].
* ↑ «Sentencia nº 5/2018». Audiència Nacional.
* ↑ «Detingut el raper lleidatà Pablo Hasél per apologia del terrorisme». Cooperativa.cat, 28-02-2014. [Consulta: 12 març 2014].
* ↑ «El raper Hasél s'enfronta demà a dos anys per enaltir a ETA i els Grapo». LaVanguardia.cat, 09-03-2014. [Consulta: 12 març 2014].
* ↑ «Detingut el raper lleidatà Pablo Hasél per apologia del terrorisme». El Periódico de Catalunya, 04-10-2011. [Consulta: 4 octubre 2011].
* ↑ «Pablo Hasel: ‘Una absolució a l'Audiència espanyola és gairebé impossible, és un tribunal feixista’». VilaWeb.cat. [Consulta: 4 febrer 2018].
* ↑ Agencias, El País, «El rapero Hasél sobre ETA y los Grapo: “son ejemplos de resistencia”» (en castellà). EL PAÍS, 01-02-2018.
* ↑ López-Fonseca, Óscar. «El rapero Pablo Hasél acumula cuatro condenas y una quinta causa judicial abierta» (en castellà), 09-02-2021. [Consulta: 15 febrer 2022].
* ↑ Juanico Llumà, Núria. «Les 10 claus per entendre el cas Pablo Hasél». Ara, 16-02-2021. [Consulta: 15 febrer 2022].
* ↑ «A mi no se'm permet enregistrar cançons a la presó». Vilaweb, 07-06-2021. [Consulta: 15 febrer 2022].
* ↑ Ardévol Mallol, Clara. «Junts i ERC es van comprometre a ajudar-me i no ho han fet». Vilaweb, 14-02-2022. [Consulta: 15 febrer 2022].
* ↑ «[VÍDEO Valtònyc, Pablo Hasel i Elgio denuncien la persecució de la llibertat d'expressió en un documentari]». Vilaweb, 28-09-2021. [Consulta: 28 setembre 2021].
* ↑ «Spain: Jailing of rapper for song lyrics and tweets "unjust and disproportionate"» (en anglès). International Amnesty, 12-02-2021. [Consulta: 16 febrer 2022].
* ↑ «World Report 2021: Spain» (en anglès). Human Rights Watch. [Consulta: 16 febrer 2022].
* ↑ «European Commission should drop criminalisation approach to hatred & engage in more impactful responses» (en anglès). Fair Trials, 30-09-2021. [Consulta: 16 febrer 2022].
* ↑ «Spain: Release rapper Pablo Hasél and uphold…» (en anglès). PEN International, 22-02-2021. Arxivat de l'original el 2022-02-16. [Consulta: 16 febrer 2022].
* ↑ «Free Spanish rapper Pablo Hasél, jailed on terror charges!» (en anglès). World Socialist Web Site, 08-02-2021. [Consulta: 16 febrer 2022].
* ↑ «Unos 200 jóvenes reclaman en Lleida la absolución de Pablo Hasél» (en castellà). ABC.es, 05-10-2011. Arxivat de l'original el 2014-02-03. [Consulta: 12 març 2014].
* ↑ «Detingut el raper lleidatà Pablo Hasél per presumpta apologia del terrorisme». VilaWeb, 04-10-2011. [Consulta: 4 octubre 2011].
* ↑ «Detingut el raper lleidatà Pablo Hasél per apologia del terrorisme». diari Ara, 04-10-2011. [Consulta: 4 octubre 2011].
* 1 2 «El cantant lleidatà Pablo Hasél, en llibertat amb càrrecs». Vilaweb, 05-10-2011. [Consulta: 5 octubre 2011].
* 1 2 «L'Audiència Nacional condemna a dos anys de presó el raper Pablo Hasél per enaltiment del terrorisme». 324.cat, 01-04-2014. [Consulta: 13 març 2015].
* ↑ «Jutgen el raper lleidatà Pablo Hasél, acusat d'enaltiment del terrorisme». 324.cat, 10-03-2014. [Consulta: 13 març 2015].
* ↑ «L'Audiència Nacional condemna el músic Pablo Hasél a dos anys de presó per "enaltiment del terrorisme"». Ara.cat, 01-04-2014. [Consulta: 13 març 2015].
* ↑ «Dos anys de presó per al 'rapper' lleidatà Pablo Hasél per enaltiment del terrorisme». Ara.cat, 12-03-2014. [Consulta: 13 març 2015].
* 1 2 «No cal estar d'acord amb tot el que dic per veure que això és un greu atac contra la llibertat d'expressió». Directa, 01-02-2021. [Consulta: 2 febrer 2021].
* ↑ «Àngel Ros denuncia per amenaces de mort el raper Pablo Hásel». Vilaweb, 05-12-2014. [Consulta: 5 desembre 2014].
* 1 2 «El jutge ordena retirar de YouTube la cançó del raper Hasél amb amenaces de mort a Àngel Ros». 324.cat, 12-12-2014. [Consulta: 12 desembre 2014].
* ↑ «L'alcalde de Lleida denuncia el raper Pablo Hasél per amenaces de mort en una cançó». Ara.cat, 05-12-2014. [Consulta: 9 gener 2015].
* ↑ «Facebook tanca el perfil de Hasél, que titlla Ros de "sionista"». Segre.com, 09-12-2014. Arxivat de l'original el 2015-09-24. [Consulta: 9 gener 2015].
* ↑ Cluet, Adrià. «La deriva mercantilista de la Universitat de Lleida». Directa, 03-07-2020. [Consulta: 2 febrer 2021].
* ↑ «Hasél, condemnat a 6 mesos de presó per agredir i insultar un periodista de TV3 a la UdL». 324cat, 05-06-2020. [Consulta: 1r febrer 2021].
* ↑ «Nueva condena al rapero Pablo Hasél: seis meses de prisión por agredir a un periodista de TV3» (en castellà), 05-06-2020. [Consulta: 1r febrer 2021].
* ↑ «Estos son los 62 tuits y la canción por la que la Fiscalía pide casi 3 años de prisión y 40.500 euros al rapero Pablo Hasel» (en castellà). Público.
* ↑ «El raper Pablo Hasel denuncia a l'Audiència espanyola que no es respecta la llibertat d'expressió». [Consulta: 1r febrer 2018].
* ↑ «Pablo Hasel sosté a l'Audiència Nacional que es limita a relatar "fets objectius" i "defensar drets democràtics"». Ara.cat.
* ↑ «La salud de la libertad de expresión». ElNacional.cat. [Consulta: 4 febrer 2018].
* ↑ «‘Molta gent em dona suport, però es fa una manifestació i només hi van cent persones'». Vilaweb, 10-08-2018. [Consulta: 15 agost 2018].
* ↑ «Detenido el rapero Pablo Hasel antes de actuar en un concierto homenaje a un histórico Grapo en Castellón» (en castellà). ElMundo.es, 28-04-2019. [Consulta: 28 abril 2019].
* ↑ «Hásel anuncia que l'Audiència espanyola li dona cinc dies per pagar 20.000 euros». Vilaweb.cat, 14-08-2020. [Consulta: 18 agost 2020].
* ↑ Juanico Llumà, Núria. «Hauran de venir a segrestar-me, no penso anar a la presó voluntàriament». Ara, 28-01-2021. [Consulta: 29 gener 2021].
* ↑ Barbal, Clara. «Pablo Hasél es tanca al Rectorat de la Universitat de Lleida amb una vintena de persones». Direca, 15-02-2021. [Consulta: 15 febrer 2021].
* ↑ «Detenen Pablo Hasél per ingressar a presó condemnat per les lletres de les seves cançons». 3/24, 16-02-2021 [Consulta: 16 febrer 2021].
* ↑ «Albert Botran publica la primera fotografia de Pablo Hasel a la presó». Vilaweb, 03-03-2021. [Consulta: 13 març 2021].
* ↑ «Hasél suma dos anys i mig més de presó per una altra condemna». NacióDigital, 18-02-2021. [Consulta: 15 febrer 2022].
* ↑ «Absolen Hasel pels piulets contra l'ex-jugador del Betis Zozulya». Vilaweb, 03-12-2021. [Consulta: 15 febrer 2022].
* ↑ Llumà, Núria Juanico. «"Llibertat, Pablo Hasél!"», 16-02-2021. [Consulta: 16 febrer 2021].
* ↑ «EN DIRECTE I Tota la informació sobre la detenció de Pablo Hasel». [Consulta: 16 febrer 2021].
* ↑ Territoris.cat. «Més de 2.000 persones es manifesten a Lleida per reclamar la llibertat de Pablo Hasél». [Consulta: 16 febrer 2021].
* ↑ Redacció. ««Llibertat Pablo Hasél!»: Clam a Reus i Tarragona a favor del raper empresonat», 16-02-2021. Arxivat de l'original el 2021-02-16. [Consulta: 16 febrer 2021].
* ↑ «Manifestació a Lleida pels tres mesos de l'empresonament de Hasel». Vilaweb, 15-05-2021. [Consulta: 2 juny 2021].
* ↑ «La CUP denuncia que la Paeria gira a la dreta prohibint el concert del raper Pablo Hasel». 324.cat, 06-05-2014. [Consulta: 9 gener 2015].

## Enllaços externs

* Poeta proscrito (Nikone Cons, 2021)
* Entrevista a Pablo Hasél i Paco Cela al programa FAQS (29/6/2019)
* Pablo Hasél vs Brigada 1238 (Enderrock, 21/10/2011)
* PabloHaselTV a Youtube